東瀛兵團晒冷試草 西村淳也做埋替工跳兩駒
2024年04月24日 12:30
東網電視
更多新聞短片
西村淳也今朝做替工,為「消暑樂祭」草地操練。
冠軍賽馬日海外賽駒操練,今日星期三11匹參戰馬都有露面,東瀛兵團更加晒冷,全數8匹參戰賽駒都响草地出試,場面相當熱鬧。
當中有份參賽嘅騎師西村淳也,星期一親踱出戰冠軍一哩賽嘅坐騎「傲蹄巴魯」,雖然當日馬匹响草地上表現得較為驚青,不過今日正式快跳兩段,馬匹情緒相當穩定,慢行至對面直路開步,快跳循序由慢至快,走勢相當吸睛。
西村淳也响今朝晨課,並唔係只係出跳冠軍賽馬日呢匹唯一坐騎,其後兼任做埋替工,為應屆高松宮紀念賽得主「消暑樂祭」主課快跳。據報導「消暑樂祭」騎師坂井瑠星,目前身在美國,為將會出戰5月4日肯塔基打吡之「青春永駐」快跳仄試進度,因此「消暑樂祭」今朝就由西村淳也做臨時替工,進行快跳。